De Danske Spritfabrikker blev grundlagt af C.F. Tietgen, Isidor Henius og C.A. Olesen. I 1931 byggede De Danske Spritfabrikker et stort fabriksanlæg i den vestlige del af Aalborg ned til Limfjorden. Området har stået ubenyttet hen siden sommeren 2015, og er i dag Danmarkshistoriens største industrifredning. Men der er store planer for "Spritfabrikken", der på sigt skal rumme en helt ny bydel med kulturarv, kunst, arkitektur og gastronomi, og i alt kommer der til at være 600 boliger på grunden. Og nu bliver bryggeriet Carlsberg altså også en del af planen. - Det er en drøm for mig at byde Carlsberg velkommen, da Carlsberg er bygget på de samme værdier, som vi kender fra C.F. Tietgen, og de visioner vi har for Spritfabrikken. Hele samarbejdet og processen for at nå til en så banebrydende aftale har været inspirerende. siger erhvervsmanden Martin Nielsen fra Spritten A/S, der udvikler den samlede vision for anlægget sammen med Jan og Rikke Gaardboe Jensen. Martin Nielsen oplyser, at der senere i år vil komme yderligere information om nanobryggeriet og silobygningen, ligesom der blandt andet vil blive introduceret folkeaktier. Udover den nye brewpub, er det planen, at den gamle silobygning skal huse en eksklusiv gourmet restaurant og et Food & Beer Lab med hjælp blandt andet fra Carlsberg Laboratorium, som også skal være med til at udvikle øllen. - Vi går i vores stifteres fodspor med dette partnerskab. Tietgen og vores grundlæggere, J.C. og Carl Jacobsen, er fra samme tid, og deres liv er nært forbundne. Ringen sluttes, når vi åbner det nanobryggeri, og brygger lokal øl med lokale råvarer på den gamle spritfabrik sammen med Carlsberg Laboratorium, som vores stiftere kaldte kronjuvelen i Carlsberg, siger Henrik Friis Fredvig, direktør for on-trade i Carlsberg Danmark. Det forventes, at nanobryggeriet åbnes i sommeren 2024.

Opsummering:
Carlsberg har indgået en aftale med Spritten A/S om et eksperimenterende bryggeri og en såkaldt brewpub, der skal ligge i den gamle silobygning på Spritten.